La reyna del carnaval

Da Lucas Simeon

Noss viadi va vinavant vers Ecuador. Arrivads essan en ina vischnanchetta idillica entamez prads e guauds che sa numna Vilcabamba. Il clima local sto pelvair esser super, pertge la glieud cuntanscha qua senz'auter ina vegliadetgna da tschient onns.
Per giudair la cuntrada ans essan decidids da far in trek a chaval tras il parc naziunal manaivel. Nus essan vegnids scurlattads bravamain, surtut cura ch'ils cleppers entschavevan a galoppar. La saira avain nus anc gì l'onur da manar noss chavals senza sella sur in flum sin la pastgira. Per betg survegnir pes bletschs ans ha noss manader cusseglià da seser sin ils chavals. Sur il flum sesevan nus anc fitg segirs sin il dies blut, ma a la riva gievi rapid siador. Sandra s'ha pudì tegnair cun fadia, a mai n'è quai betg pli reussì uschè che jau sun glischnà elegantamain en l'aua. Il segund di avain nus fatg ina tura a pe tras il guaud da nivels tar ina laguna.Traversar ils flums pudevan nus er grazia a pigns pinads. Per Martin era quai in zichel lungurus uschia ch'el ha decidì da sa glischnar ora entamez il pign. Nus tuts l'avain gia vesì en l'aua, ma el è rivà da sa tegnair vi d'in romin. Igl era propi in'aventura da viandar sin sendas stretgas tras il guaud spess, surtut sch'ins passa alura er anc cascadas. Il davos di essan nus alura turnads, a chaval, en val. Cun mintga galop ans sentivan nus pli segirs en la sella, uschia ch'il chavaltgar era a la fin propi in daletg. Nus essan alura anc restads in di a Vilcabamba nua che Sandra ha pudì avair quità da sias piztgadas da mustgins.

Puspè cun in bus essan nus charrads da Loja a Cuenca. Da la cuntrada imposanta n'avain nus betg vesì bler cunquai ch'i daratgava d'in cuntin. A Cuenca avain nus pudì tiers ina chombra cun televisiun (50 canals) ed uschia avain nus pudì finir nossa abstinenza televisiva da plirs mais.

A propos stimulaziun visuala: qua anc in agiunta a noss rapport da Cajamarca. Durant noss segiurn era gist l'entschatta dal tschaiver. E tge fiss in tschaiver senza ina regina - la reyna del carnaval. Quella stueva natiralmain l'emprim vegnir tschernida. Cumenzament uffizial da l'occurrenza era las 19.00. Nus eran natiralmain gia arrivads ina mes'ura avant per avair ils megliers plazs. Quai era alura definitiv baud avunda, pertge da quellas uras eran anc tuts fatschentads cun lavurs da preparaziun. L'occurrenza aveva lieu en ina halla a gimnastica. Tranter auter pendevan er dus chanasters da basketball vi dal palantschieu sura. In da quels pendeva gist sur la tribun ed ha stuì vegnir demontà. Dentant che tar nus avess ins demontà quel chanaster cun precauziun e schlià las struvas, gievi qua bler pli simpel. Qua munta in giuven, segirà malamain, sin la puntanada dal chanaster, armà cun ina resgia da metal e l'eliminescha uschia. Nus ans avain dumandà sche quel gag tutga gia tar il program ordavant, en mintga cas ans avain nus divertì grondiusamain. Betg dumandai cura ch'il chanaster vegna – e sche insumma - puspè montà.

Enfin l'occurrenza principala avain nus anc stuì spetgar duas uras e trais quarts, quai ch'era alura definitivamain memia bler. Dentant era la halla sa fullanada cun policists (dapli che tar la demonstraziun a Lima), fan clubs da las candidatas, giurors, damas d'onur da la gervosa indigena e musicas da gugga che han procurà per in zichel ambient da carnaval. L'atmosfera ans regurdava alura dapli ad in matsch da hockey che ad ina elecziun da miss. A l'entschatta è vegnida tschernida la reyna de los ninos (regina dals uffants) quai ch'era anc charin. Suenter s'èn preschentadas las candidatas por la reyna, l'emprim en costums da bogn (cun in tagI sgarschaivel) e suenter en costums da fantasia che mussavan il pli sulegl, glina e stailas. L'occurrenza era propi bella, quai era almain I'avis da Martin e da mai.

Cun in ultim viadi en bus va noss temp cuminaivel a fin. Sandra sgola a Cusco per recumenzar sia lavur en l'Urpi Wasi , er Martin viagescha en la citad dals Inkas per meglierar sias enconuschientschas da la lingua spagnola, ed jau sgol vers Mexico per cumenzar mia segunda plazza da praticum. A revair!